Előterjesztő: dr. Horváth Klára polgármester

Előterjesztést készítette: dr. Bacsárdi József aljegyző

Előzetesen tárgyalja: -

Mellékletek:

* 1. melléklet – rendelet-tervezet – közösségi együttélés szabályai
* 2. melléklet – rendelet-tervezet – SZMSZ módosítás

Elfogadás módja: minősített többség mindkét rendelet esetében

Tárgykört rendező jogszabályok:

* Magyarország helyi önkormányzatairól szóló 2011. évi CLXXXIX. törvény,
* A jogalkotásról szóló 2010. évi CXXX. törvény (Jat.),
* A közigazgatási hatósági eljárás és szolgáltatás általános szabályairól szóló 2004. évi CXL. törvény (Ket.),
* a jogszabályszerkesztésről szóló 61/2009. (XII. 14.) IRM rendelet (Jszr.),
* Bábolna Város Önkormányzat Képviselő-testületének 7/2013. (I.24.) önkormányzati rendelete a közterületek használatáról, rendjéről és tisztántartásáról,
* Bábolna Város Önkormányzat Képviselő-testületének 15/2013. (II.14.) önkormányzati rendelete az Önkormányzat Szervezeti és Működési Szabályzatáról (SZMSZ),

**Előterjesztés**

**a közösségi együttélés alapvető szabályairól szóló helyi rendelet megalkotásáról, a Szervezeti és Működési Szabályzat módosításáról**

**Tisztelt Képviselő-testület!**

**Tisztelt Pénzügyi és Településfejlesztési Bizottság!**

Bábolna méltán lehet büszke arra, hogy a település rendezett és takaros képet mutat. A jelenlegi településkép elérése nem lett volna lehetséges a helyi lakosok és az önkormányzat közötti példamutató együttműködés és a helyi lakosok jogszabálykövető magatartása nélkül.

Sajnos minden évben akad olyan helyi lakos, aki a hivatali felszólítás ellenére sem tesz eleget Bábolna Város Önkormányzat Képviselő-testületének a közterületek használatáról, rendjéről és tisztántartásáról 7/2013. (I.24.) önkormányzati rendeletben foglalt alábbi kötelezettségének:

1. az ingatlan előtti (úszótelek esetén az épület körüli) járdának, (járda hiányában egy méter széles területsávnak), a járda melletti zöldsáv úttestig terjedő teljes területének, legfeljebb a telekhatár 10 méteres körzetén belüli területének a gondozása, tisztántartása, szemét- és gyommentesítése, burkolt területeken a hó eltakarítása és síkosság mentesítése; ha az ingatlannak két közúttal is érintkezése van,
2. a gyalogjárdára kinyúló ágak, bokrok megfelelő nyesése az épület előtt lévő fák lehullott lombjának takarítása,
3. az ingatlan melletti nyílt ároknak és műtárgyainak tisztántartása, gyommentesítése.

Mivel jelenleg nincs olyan jogszabályhely, amely alapján a fenti jogszabálysértő magatartásokat szankcionálni lehetne, indokolt élni Magyarország helyi önkormányzatairól szóló 2011. évi CLXXXIX. törvényben (Mötv.) biztosított lehetőséggel és rendeletet alkotni a jogszabályt be nem tartó személyek szankcionálásáról.

Az Mötv. 143. § (4) bekezdés d) pontja hatalmazza fel a települési önkormányzatokat arra, hogy a közösségi együttélés alapvető szabályairól szóló rendelet alkossanak. Az Mötv. 8. § (1) bekezdés b) pontja szerint a helyi közösség tagjai a helyi önkormányzás alanyaként kötelesek betartani és betartatni a közösségi együttélés alapvető szabályait.

Áttekintve tehát a hatályos joganyagot és a gyakorlatot, lehetőség van arra, hogy közigazgatási eljárás keretében magánszemélyek esetén 200.000 Ft, jogi személyek és jogi személyiséggel nem rendelkező szervezetek esetén kétmillió forint, pénzbírságot kapjanak azon ingatlanhasználók, akik az ingatlanuk melletti nyílt árkot és azok műtárgyait nem tartják tisztán, gyommentesen. Előírás, hogy a közigazgatási bírság felső határát az önkormányzati rendeletben a jogsértés jellegével arányban kell megállapítani. Javaslom, hogy 50.000 Ft-ban kerüljön megállapításra a közösségi együttélés alapvető szabályainak megsértése esetén kiszabható bírság, ugyanis ez arányban áll a szabályozott magatartások súlyával. A közigazgatási bírság adók módjára behajtható, illetve több alkalommal kiszabható.

Tekintettel arra, hogy a közösségi együttélés szabályainak megsértése esetén a közigazgatási eljárás lefolytatása Bábolna Város Önkormányzat Képviselő-testületének hatásköre, indokolt ezen eljárások lefolytatását, azok tipikusan hatósági-szankcionálási jellege miatt, a jegyzőre telepíteni. A hatáskör átruházáshoz SZMSZ módosítás szükséges, amelyhez az elkészült rendelet-tervezet jelen előterjesztés mellékletét képezi.

Kérem az előterjesztésem megvitatását és a rendelet-tervezetek elfogadását!

Előzetes hatásvizsgálat - a közösségi együttélés alapvető szabályairól szóló rendelet-tervezethez:

A jogalkotásról szóló 2010. évi CXXX. törvény (Jat.) 17. §-18. §-ai előzetes hatásvizsgálatot és indokolási kötelezettséget írnak elő. A hatásvizsgálat során vizsgálni kell

1. a tervezett jogszabály valamennyi jelentősnek ítélt hatását, különösen
   1. társadalmi, gazdasági, költségvetési hatásait,
   2. környezeti és egészségi következményeit,
   3. adminisztratív terheket befolyásoló hatásait, valamint
2. a jogszabály megalkotásának szükségességét, a jogalkotás elmaradásának várható következményeit, és
3. a jogszabály alkalmazásához szükséges személyi, szervezeti, tárgyi és pénzügyi feltételeket.

|  |  |  |
| --- | --- | --- |
| 1. A tervezett jogszabály valamennyi jelentősnek ítélt hatása | | |
| a. társadalmi, gazdasági, költségvetési hatás | b. környezeti és egészségi következmény | c. adminisztratív terheket befolyásoló hatás |
| * társadalmi hatás: jogkövető magatartások számának növekedése várható * gazdasági hatás: nem releváns * költségvetési hatás: minimális bevétel várható közigazgatási bírságból | * környezeti következmény: nem releváns * egészségi következmény: a korábbi képviselő-testületi döntéshez képest nincs változás | * nem várható adminisztratív terhet növelő hatás |
| 2. A jogszabály megalkotásának szükségességét, a jogalkotás elmaradásának várható következményei: | | |
| * jogszabály megalkotásának szükségessége: a rendelet-tervezet elfogadása nem kötelező | | |
| 3. Jogszabály alkalmazásához szükséges személyi, szervezeti, tárgyi és pénzügyi feltételek | | |
| * Az alkalmazáshoz a szükséges személyi, szervezeti, tárgyi és pénzügyi feltételek, ahogy korábban, most is rendelkezésre állnak. | | |

Előzetes hatásvizsgálat - Bábolna Város Önkormányzat Képviselő-testületének az Önkormányzat Szervezeti és Működési Szabályzatáról rendelet módosításhoz:

A jogalkotásról szóló 2010. évi CXXX. törvény (Jat.) 17. §-18. §-ai előzetes hatásvizsgálatot és indokolási kötelezettséget írnak elő. A hatásvizsgálat során vizsgálni kell

1. a tervezett jogszabály valamennyi jelentősnek ítélt hatását, különösen
   1. társadalmi, gazdasági, költségvetési hatásait,
   2. környezeti és egészségi következményeit,
   3. adminisztratív terheket befolyásoló hatásait, valamint
2. a jogszabály megalkotásának szükségességét, a jogalkotás elmaradásának várható következményeit, és
3. a jogszabály alkalmazásához szükséges személyi, szervezeti, tárgyi és pénzügyi feltételeket.

|  |  |  |
| --- | --- | --- |
| 1. A tervezett jogszabály valamennyi jelentősnek ítélt hatása | | |
| a. társadalmi, gazdasági, költségvetési hatás | b. környezeti és egészségi következmény | c. adminisztratív terheket befolyásoló hatás |
| * társadalmi hatás: jogkövető magatartások számának növekedése várható * gazdasági hatás: nem releváns * költségvetési hatás: minimális bevétel várható közigazgatási bírságból | * környezeti következmény: nem releváns * egészségi következmény: a korábbi képviselő-testületi döntéshez képest nincs változás | * nem várható adminisztratív terhet növelő hatás |
| 2. A jogszabály megalkotásának szükségességét, a jogalkotás elmaradásának várható következményei: | | |
| * jogszabály megalkotásának szükségessége: a rendelet-tervezet elfogadása nem kötelező | | |
| 3. Jogszabály alkalmazásához szükséges személyi, szervezeti, tárgyi és pénzügyi feltételek | | |
| * Az alkalmazáshoz a szükséges személyi, szervezeti, tárgyi és pénzügyi feltételek, ahogy korábban, most is rendelkezésre állnak. | | |

Bábolna, 2017. szeptember 11.

dr. Horváth Klára

polgármester

1. melléklet az 53/2017. számú előterjesztéshez – rendelet-tervezet

**Bábolna Város Önkormányzat Képviselő-testületének**

**/2017. (IX. 28.) önkormányzati rendelete**

**a közösségi együttélés alapvető szabályairól**

Bábolna Város Önkormányzat Képviselő-testülete Magyarország helyi önkormányzatairól szóló 2011. évi CLXXXIX. törvény 153. § (4) bekezdés d) kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 8. § (1) bekezdés b) pontjában meghatározott feladatkörében a következőket rendeli el:

1. § Megsérti a közösségi együttélés alapvető szabályait, az ingatlan használója, aki Bábolna Város Önkormányzat Képviselő-testületének a közterületek használatáról, rendjéről és tisztántartásáról szóló 7/2013. (I.24.) önkormányzati rendeletének 8. § (1) bekezdésében foglalt közterület tisztántartásával, a zöldterület ápolásával kapcsolatos feladatait elmulasztja.

2. § A közösségi együttélés alapvető szabályainak megsértése esetén a jogkövetkezmény a közigazgatási hatósági eljárás és szolgáltatás általános szabályairól szóló 2004. évi CXL. törvény 94/A. § szerinti közigazgatási bírság, amelynek felső határa természetes személyek, jogi személyek és jogi személyiséggel nem rendelkező szervezetek esetén 50.000 Ft.

3. § Ez a rendelet 2017. október 15. napján lép hatályba.

**dr. Horváth Klára Kocsis Gábor**

polgármester jegyző

2. melléklet az 53/2017. számú előterjesztéshez – rendelet-tervezet

**Bábolna Város Önkormányzat Képviselő-testületének**

**/2017. (IX. 28.) önkormányzati rendelete**

**az Önkormányzat Szervezeti és Működési Szabályzatáról szóló 15/2013. (II.14.) önkormányzati rendeletének módosításról**

Bábolna Város Önkormányzat Képviselő-testülete Magyarország helyi önkormányzatairól szóló 2011. évi CLXXXIX. törvény 53. § (1) bekezdés b) pontjában kapott felhatalmazás alapján, az Alaptörvény 32. cikk (1) bekezdés d) pontjában meghatározott feladatkörében a következőket rendeli el:

1. §. Bábolna Város Önkormányzat Képviselő-testületének az Önkormányzat Szervezeti és Működési Szabályzatáról szóló 15/2013. (II.14.) önkormányzati rendeletének 45. §-a a következő (5) bekezdéssel egészül ki:

*„(5) A Képviselő-testület a jegyzőre ruházza a közösségi együttélés alapvető szabályainak megsértésével kapcsolatos közigazgatási eljárás lefolytatásával kapcsolatos hatáskörét.”*

2. § Ez a rendelet 2017. október 15. napján lép hatályba.

**dr. Horváth Klára Kocsis Gábor**

polgármester jegyző